Sjúrður Skaale (JF), 2020-10-20:
Jeg skal ikke gøre det så langt, men når debatten er her, bliver jeg nødt til at sige nogle ting, som jeg siger igen og igen.
Der var nogle installationer, som man ikke før 1999 fik at vide var militære installationer – man troede, det var noget andet.
Det er nødvendigt igen og igen at påminde jer om, at det må man ikke gøre igen.
Det er også nødvendigt, når man taler om forsvaret, at man tager udgangspunkt i det sted, hvor installationerne er.
Der var en artikel i Politiken forleden, som jeg har refereret til før, hvor der var nogle, der talte om, at selvfølgelig skal vi have opsætning af en radar på Færøerne – vi skal have styr på vores egen baghave.
Det er gift at tale på den måde.
Færøerne er ikke nogens baghave.
Det er utrolig vigtigt, at man tager udgangspunkt i Nordatlanten, når man taler om Nordatlanten, og ikke ser det som noget, som man bare skal have styr på.
Så er det sagt.
Jeg er enig i det, der er sagt hidtil i debatten; der har jeg ikke så mange uenigheder – selv ikke med den, skal vi sige røde LA'er.
Hvis jeg er en sort socialdemokrat, er der måske en anden, der er en rød LA'er.
Men som sagt er jeg enig med de fleste.
Der er lige ét parti, som skiller sig lidt ud, og det er Enhedslisten.
Jeg forstår ikke helt, at der, når man taler om Rusland, bliver sagt, at det er noget, man taler op som et falsk trusselsbillede – at det er spøgelser.
Det er det jo ikke – det er ikke spøgelser.
Vi er nok på vej ind i en tid, hvor man også vil have syntetiske nyhedsstrømme – hvor man kan tage en person og gøre ham så virkelig og få ham til at sige ting, som ser så virkeligt ud, at folk vil tro, at det er ham, der siger det.
Det er noget, der er lavet på en computer.
Vi står over for store udfordringer, og dem, som vil angribe demokratiet, ligger ikke på den lade side; de er meget aktive.
Det er bevist, og det må vi forholde os til.
Når det gælder situationen på verdensplan, er det utrolig vigtigt, at de nordiske lande samarbejder.
Og det er interessant i forhold til forsvaret, at de midler, man har brugt på Irak og Afghanistan og Mali osv., vil blive flyttet nordpå.
Man skal til at beskytte selve Danmark og de NATO-lande, som grænser op til Rusland.
Og så er der jo en blind vinkel i forhold til Færøerne; der skal sættes en radar op.
Det mener jeg er en nødvendig ting at gøre, desværre.
Men det er utrolig nødvendigt, at man på alle måder – både når det gælder beslutninger, og når det gælder det praktiske arbejde – inddrager på alle fronter, for ellers vil det føles som noget fremmed, som kommer udefra og bliver trukket ned over en, og det vil skabe en modstand mod de installationer, som desværre må opsættes.
Det er også en følelse for mange færinger af, at nu kommer der en installation, som, selv om det er en radar, er et angrebsmål.
Folk vil tænke: Hvis der kommer en krig, hvad vil fjenden så fjerne så hurtigt som muligt?
Det er det øje, som ser de operationer, som foretages i luften, så det skal væk, det skal angribes, det skal bombes.
Derfor bliver Færøerne gjort til et bombemål, og derfor er man imod det.
Og hvis det så endda er således, at man bliver bypasset i selve processen, bliver modstanden meget stor.
Så det er utrolig vigtigt, at man har en løbende dialog om det her, hvor man inddrager så meget, som det overhovedet er muligt.
Det er det, som jeg har at sige om sagen.